Tazne se lyk erg ontbind, aan DNS uitgeken | Netwerk24
Deur Maygene de Wee 25 Februarie 2020 12:02
Die ontbinde lyk van 'n meisie wat Woensdagaand in 'n stormwaterpyp langs die N1 buite Worcester gevind is, is deur DNS en vingerafdrukke geïdentifiseer as dié van Tazne van Wyk (8).
Nomafrench Mbombo, Wes-Kaapse LUR van gesondheid, het Dinsdag by die staatslykhuis in Worcester gesê Tazne se ma, Carmen van Wyk (28), het haar kantoor die vorige dag gekontak.
"Sy was baie hartseer en al wat sy gevra het, is om haar kind te sien." Dit sou enige ma se versoek wees as sy haar kind in sulke omstandighede verloor en "al wat ek kon doen, is om die proses vir hulle te fasiliteer".
Tazne van Wyk (8)
Mbombo het ook gereël dat maatskaplike werkers van die departement van maatskaplike ontwikkeling berading verskaf en die mense voorberei op wat hulle kan verwag sou hulle aandring om haar lyk te sien. Omdat die lyk in 'n gevorderde stadium van ontbinding was, is DNS en vingerafdrukke gebruik om die identiteit te bepaal.